**Aktuálne informácie k núdzovému stavu – november 2021**

* **SPRÁVA z TASR**

Od pondelka (29. 11.) ostanú zatvorené, resp. na dištančnú výučbu prejdú základné umelecké **školy** (ZUŠ), centrá voľného času (**CVČ**), jazykové **školy** i krúžky a mimo**školské** aktivity. Ako jedno z možných opatrení, ktoré má pomôcť udržať **školy** mimo ohnísk infekcie koronavírusu, to na piatkovej tlačovej konferencii oznámil minister **školstva**, vedy, výskumu a športu SR Branislav **Gröhling** (SaS).

Rovnako avizoval, že by sa zimné prázdniny mohli začať skôr, vyučovanie by sa pred koncoročnými sviatkami mohlo skončiť už 17. decembra. "Musím sa ešte o tom poradiť," povedal.  
"**Od pondelka (29. 11.) ostanú otvorené materské, základné a stredné školy a rovnako špeciálne školy a špeciálne výchovné zariadenia, ako aj poradne pre individuálnu prácu so žiakom,**" deklaroval **Gröhling**.

V **školách** má podľa inštrukcií rezortu platiť prísny zákaz miešania tried – na telocviku, ale aj pri iných hodinách.

Rovnako musia **školy** zabezpečiť v čo najväčšej možnej miere oddelené stravovanie v jedálňach - v oddelených časoch, ideálne tak, aby sa každá trieda stravovala samostatne, prípadne skupiny tých istých tried vždy v tom istom čase.

.......................................................................................................................................................

* **AKTUALIZOVANÝ ŠKOLSKÝ SEMAFOR**

<https://www.minedu.sk/skolsky-semafor/>

....................................................................................................................................................

* **ROZHODNUTIE MINISTRA MIMORIADNE PRERUŠENIE VYUČOVANIA**

pre tieto druhy škôl:

**A. S účinnosťou od 29. novembra 2021 do 9. januára 2022 mimoriadne prerušuje  
        a) školské vyučovanie v jazykových školách; ak to prevádzkové podmienky umožňujú, riaditelia jazykových škôl zabezpečia dištančné vzdelávanie poslucháčov,  
        b) školské vyučovanie v základných umeleckých školách; ak to prevádzkové podmienky umožňujú, riaditelia základných umeleckých škôl zabezpečia dištančné vzdelávanie,  
        c) prevádzku centier voľného času; ak to prevádzkové podmienky umožňujú, riaditelia centier voľného času zabezpečia činnosti centier voľného času dištančnou formou.**

**B.  
1. Školské vyučovanie sa uskutočňuje v škole (prezenčne) a školské zariadenia sú v prevádzke na základe predloženia vyhlásenia o bezpríznakovosti.**

**2. Prevádzka zariadení školského stravovania pre stravníkov, ktorí nie sú deťmi, žiakmi alebo zamestnancami príslušnej školy alebo školského zariadenia, sa umožňuje len v rozsahu výdaja jedál a nápojov.**

**3. Prevádzka školských zariadení výchovného poradenstva a prevencie sa uskutočňuje len v rozsahu vykonávania individuálnej odbornej činnosti.**

**4. Vo všetkých školách a školských zariadeniach nemožno uskutočniť školské aktivity podľa § 28 ods. 16, § 30 ods. 7 a § 33 ods. 12 školského zákona najmä**  
         a) výlety a exkurzie,  
         b) športové výcviky a školské športové súťaže,  
         c) pobyty v škole v prírode a aktivity školy v prírode,  
         d) kurzy na ochranu života a zdravia,  
         e) kurzy pohybových aktivít v prírode,  
         f) saunovanie,  
         g) dni otvorených dverí.

**5. Vianočné prázdniny sa v školskom roku 2021/2022 uskutočnia vo všetkých školách v termíne od 20. decembra 2021 do 7. januára 2022.**

6. V období školského vyučovania môže riaditeľ školy podľa § 150 ods. 5 školského zákona poskytnúť žiakom jednej triedy alebo žiakom viacerých tried**z dôvodu podozrenia na výskyt ochorenia COVID-19** **voľno viac ako päť dní so súhlasom zriaďovateľa.** Ak riaditeľ školy poskytne žiakom jednej triedy alebo žiakom viacerých tried takéto voľno, čas poskytnutého voľna sa považuje za mimoriadne prerušenie školského vyučovania v škole.

7. Ak sa obmedzí alebo preruší prevádzka vo vzťahu k jednej triede alebo viacerým triedam na základe **opatrení príslušných orgánov** z dôvodu ochorenia COVID-19 alebo podozrenia na ochorenie COVID-19, považuje sa to za **mimoriadne prerušenie školského vyučovania v škole; to platí aj ak ide o obmedzenie prevádzky vo vzťahu k škole alebo školskému zariadeniu.**

8. V triedach alebo školách, v ktorých sa neuskutočňuje školské vyučovanie v škole (prezenčne) z dôvodu podľa bodov 6 a 7, riaditelia škôl **zabezpečia pre deti alebo žiakov dištančné vzdelávanie**.

9. Ak sa dieťa alebo žiak nezúčastní výchovy a vzdelávania v škole počas obmedzenia slobody pohybu a pobytu zákazom vychádzania aktuálne platným uznesením vlády Slovenskej republiky, **považuje sa to za ospravedlnenú neprítomnosť; ak to prevádzkové podmienky umožňujú, riaditelia škôl zabezpečia pre takéto deti alebo žiakov dištančné vzdelávanie.**

10. Ak ide o ospravedlnenie neprítomnosti počas trvania mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19, lehota podľa § 144 ods. 10 školského zákona  
       **a) sa predlžuje z 3 po sebe nasledujúcich vyučovacích dní na 5 po sebe nasledujúcich vyučovacích dní, ak ide o žiaka,  
       b) sa predlžuje z 3 po sebe nasledujúcich vyučovacích dní na 7 po sebe nasledujúcich vyučovacích dní, ak ide o dieťa, pre ktoré je predprimárne vzdelávanie povinné,  
       c) nie je obmedzená, ak ide o dieťa, pre ktoré nie je predprimárne vzdelávanie povinné.**

11. Škola oznámi územne príslušnému okresnému úradu v sídle kraja **na účely poskytovania ošetrovného** údaje o deťoch a žiakoch v rozsahu určenom zákonom č. 461/2003 Z. z. o sociálnom poistení v znení neskorších predpisov a spôsobom určenom Sociálnou poisťovňou podľa stavu **k poslednému dňu príslušného mesiaca v termíne do 3. dňa nasledujúceho mesiaca. Okresný úrad v sídle kraja tieto údaje oznámi Sociálnej poisťovni do siedmich dní odo dňa ich oznámenia školou.**

12. Škola oznámi Ministerstvu školstva, vedy, výskumu a športu Slovenskej republiky (ďalej len „ministerstvo“) údaje o deťoch, žiakoch a zamestnancoch vo vzťahu k výskytu ochorenia COVID-19 na škole a o spôsobe zabezpečenia školského vyučovania počas krízovej situácie v rozsahu a spôsobom určenom ministerstvom  
        a) každý pondelok a  
        b) bezodkladne pri každej zmene situácie v škole z dôvodu výskytu ochorenia COVID – 19.

**13. Zrušuje sa rozhodnutie č. 2020/18439:1-A1810 z 31. augusta 2021 v znení rozhodnutia č. 2021/18439:2-A1810 z 15. októbra 2021.**  
Na výchovu a vzdelávanie v školách a školských zariadeniach sa primerane vzťahujú ustanovenia príslušných právnych predpisov a rozhodnutí, ak toto rozhodnutie neustanovuje inak.